Vertroue in polisie, howe neem drasties afArgieffoto: SAPD/Facebook Suid-Afrikaners se vertroue in die polisie hou aan om drasties af te neem, maar nietemin vertrou hulle die polisie meer as die howe. Dit is die bevinding wat blyk uit ŉ meningspeiling deur Statistieke Suid-Afrika (SSA) oor hoe Suid-Afrikaners misdaad die afgelope boekjaar ervaar het. Luidens die peiling het die persentasie huishoudings wat meen die vlak van gewelddadige misdade het die afgelope drie jaar gestyg, toegeneem. Minstens 20% van Suid-Afrikaners voel nie veilig om deur die dag in die omgewing waar hul woon rond te loop nie. Suid-Afrikaners se tevredenheid met die polisie en die howe neem steeds af. Net sowat die helfte van Suid-Afrikaners is tevrede met die polisie in hul omgewing terwyl slegs 40% van Suid-Afrikaners tevrede is met die manier waarop howe beskuldigdes hanteer. Tevredenheid met die polisie het in al die provinsies, behalwe die Wes-Kaap en die Vrystaat, afgeneem terwyl tevredenheid met die howe in al die provinsies, behalwe Noordwes, afgeneem het. Luidens die peiling ervaar respondente dat eiendomsmisdaad met 5% toegeneem het. Die items wat die meeste in 2017/2018 ten tyde van huisinbrake gesteel is, is klere (32%), selfone (24%) en kos (22%). In die Wes-Kaap is die grootste daling in misdaad teenoor individue aangemeld terwyl eiendomsmisdaad en misdaad teenoor individue die grootste styging getoon het in Noordwes. Suid-Afrikaners se persepsie neem ook toe dat gewelds- en eiendomsmisdaad die afgelope drie jaar gestyg het. John Steenhuisen, hoofsweep van die DA. Foto: Twitter John Steenhuisen, DA-hoofsweep, het in reaksie op die bekendmaking van die peiling gesê Suid-Afrikaners verloor nou teen ŉ kommerwekkende tempo vertroue in die polisie. Volgens Steenhuisen word Suid-Afrikaners ook al hoe meer daarvan weerhou om hul lewens ten volle te leef weens ŉ vrees vir misdaad. “Volgens die verslag meld meer as die helfte van Suid-Afrikaners nie inbrake by die polisie aan nie omdat hulle nie glo die polisie kan iets daaraan doen nie.” Een uit drie Suid-Afrikaners besoek nie oop ruimtes nie uit vrees vir misdaad. “17% van huishoudings wil nie hul kinders buite laat speel nie as gevolg van dié vrees. Dit het ook tot gevolg dat 14% van respondente nie winkel toe wil loop nie.” Volgens Steenhuisen is daar ook bevind dat slegs ŉ kwart van huishoudings glo dat die polisie binne 30 minute op ŉ noodgeval sal reageer terwyl een uit tien mense dink die polisie sal glad nie opdaag nie. “Suid-Afrikaners verdien om in buurte te woon wat veilig is en om in ŉ eerlike polisiemag te glo. Die ANC-regering het versuim om die fundamentele regte aan Suid-Afrikaners te bied en het bewys hulle kan nie misdaad bestry nie,” het hy bygevoeg.